
PËR SHPRONËSIMIN, PËR INTERES PUBLIK, TË PRONARIT TË PASURISË SË PALUAJTSHME, PRONË PRIVATE, QË PREKET NGA  RIKONSTRUKSIONI I RRUGËS NGA KOPSHTI ZOOLOGJIK NË TAKIM ME RRUGËN “SAMI FRASHËRI”, 
NË BASHKINË E TIRANËS

Në mbështetje të nenit 100 të Kushtetutës, të neneve 5/1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e Ministrit të Brendshëm, Këshilli i Ministrave

VENDOSI:

1. Shpronësimin, për interes publik, të pronarit të pasurisë së paluajtshme, pronë private, që preket nga rikonstruksioni i rrugës nga Kopshti Zoologjik në takim me rrugën “Sami Frashëri”, në bashkinë e Tiranës.
2. Pronari i pasurisë së paluajtshme, që shpronësohet, të kompensohet në vlerë të plotë, sipas masës përkatëse, që jepet në tabelën, që i bashkëlidhet këtij vendimi dhe është pjesë përbërëse e tij, për sipërfaqen 44(dyzet e katër) m² tokë truall,  me vlerë të përgjithshme shpronësimi 2 052 336 (dy milionë e pesëdhjetë e dy mijë e treqind e tridhjetë e gjashtë) lekë.
3. Vlera e përgjithshme e shpronësimit, 2 052 336 (dy milionë e pesëdhjetë e dy mijë e treqind e tridhjetë e gjashtë) lekë, të  përballohet nga të ardhurat e bashkisë së Tiranës, planifikuar në buxhetin e vitit 2009.
4. Vlera e shpenzimeve procedurale të përballohet nga bashkia e Tiranës.
5. Afati i përfundimit të procedurës së shpronësimit të jetë tre muaj pas datës së hyrjes në fuqi të këtij vendimi. 

6. Afati i përfundimit të punimeve për këtë objekt të jetë në përputhje me afatet e parashikuara nga bashkia e Tiranës për realizimin e këtij projekti.
7. Shpronësimi bëhet në favor të bashkisë së Tiranës. Regjistrimi i ri i pasurisë, 44(dyzet e katër)  m², tokë truall, shpronësuar në favor të bashkisë së Tiranës, të bëhet brenda 30 ditëve nga data e hyrjes në fuqi të këtij vendimi.
8. Ngarkohen Ministria e Brendshme dhe bashkia e Tiranës për ndjekjen e zbatimit të këtij vendimi.
Ky vendim hyn në fuqi menjëherë dhe  botohet në Fletoren Zyrtare.

Kryeministri
Sali Berisha 

	NR.
	EMËR, MBIEMËR
	SIPËRFAQJA TRUALL M2
	ÇMIMI LEKË
	VLERA LEKË
	DOKUMENTI I PRONËSISË
	ZONA E KADASTRAVE

	1.
	NAIM TARJA
	44
	46 644
	2 052 336
	VËRTETIM PRONËSIE
	8270

